סמסונג גלקסי S6

Samsung Galaxy S6 הוא סמארטפון מבוסס אנדרואיד מבית סמסונג, והוא מכשיר הדגל השישי של החברה. המכשיר הוכרז ב-1 במרץ 2015, באירוע "6 Unpacked" במסגרת תערוכת הסלולר MWC, לצד Samsung Galaxy S6 Edge. למכשיר מסך בגודל 5.1 אינץ' ברזולוציית Quad HD, מצלמה אחורית 16 מגה פיקסל ומצלמה קדמית של 5 מגה פיקסל. המכשיר כולל מעבד אקסינוס 7 מתומן ליבות 64 ביט, עם זיכרון RAM של 3 ג'יגה, ועם סורק טביעות אצבע וסוללת 2,550 מיליאמפר שעה. המכשיר הושק ב-10 באפריל 2015 ב-50 מדינות, בארץ הושק ב-13 באפריל.
ב-8 ביוני 2015 הכריזה סמסונג על Galaxy S6 Active, המתאפיין בגוף נוקשה ובעמידה בתנאים סביבתיים קיצונים.

 תכונות ומאפיינים 
פיתוח
על רקע צניחתה של סמסונג בשוק הסמארטפונים בסוף 2014, ובמבט ליריבותיה הנוגסות מנתח השוק שלה (ענקית הטכנולוגיה האמריקאית אפל, שהציגה רווחי שיא בשנת 2014 בזכות השקת האייפון 6 והטאבלט התואם האייפון 6 פלוס, מכשיר ה-G3 המצליח של חברת LG הקוריאנית, יריבות בשוק האנדרואיד שהציגו דגמים שהציבו לחברה רף גבוה, כגון: מוטורולה, HTC, והיצרניות הסיניות שיאומי, לנובו, וואווי, Meizu ועוד) הגיעה חברת סמסונג לידי החלטה לבנות בצורה שונה את מכשירה הבא, ה-S6, תוך מתן דגש על עיצוב מוקפד ומינימליסטי וקלילות. בעקבות כך, פיתחה סמסונג שני דגמים: Galaxy S6 ו-Galaxy S6 Edge, שלו מסך עם שוליים קמורים.

חומרה ועיצוב

למכשיר יש מסך 5.1 אינץ' בטכנולוגיית Super AMOLED Quad HD הקובע שיא חדש באיכות ובצפיפות פיקסלים של 577 ppi. חלקו הקדמי של המכשיר מצופה בזכוכית גורילה גלאס 4 עמידה בפני שריטות, מצלמת 16 מגה פיקסל בגבו עם טכנולוגיה המתמקדת ב-0.3 שניות ומבזק LED, ו-5 מגה פיקסל בקדמתו. למכשיר החדש התווסף מצב צילום HDR המאפשר לצלם תמונות טובות יותר בתנאי תאורה וניגודיות שונים. בנוסף, המצלמה גם תטען מהר יותר – רק 0.7 שנייה, לדברי החברה. כמו כן קיימת יכולת לראות את השפעת HDR בתמונה לפני שצולמה, בנוסף ישנה יכולת לשפר מחדש את מיקוד התמונה לאחר שצולמה. המכשיר יכול למדוד לחץ דם. למכשיר יש חיישן למדידת דופק וחיישן למדידת צעדים אשר נמצאים בצדו האחורי של המכשיר ליד המבזק ופועלים כשהאצבע נוגעת בהם זמן מה, סורק טביעות אצבע הנמצא בלחצן הבית ומאפשר לפתוח את הטלפון, לנעול יישומים מסוימים ולשלם בו במקום הקלדת מספר האשראי, ופקודות קוליות. המכשיר כולל מעבד מתומן ליבות Exynos 5 Octa עם 4 ליבות 2.1GHz ו-4 ליבות במהירות 1.5GHz החסכוני במיוחד בחשמל. הזיכרון הפנימי של המכשיר הוא 32, 64 או 128GB, שבשונה מהדגמים הקודמים של סמסונג, אינו ניתן להרחבה באמצעות כרטיס SD. למכשיר סוללה בנפח 2,550 מיליאמפר שעה, שכוללת מצב חיסכון קיצוני בסוללה שיכול להפוך את תצוגת המסך לשחור-לבן, לכבות את כל הקישוריות ולהפוך את המכשיר לשיחות ו-הודעות בלבד. במצב זה עשרה אחוזים מהסוללה ייגמרו בתוך כיממה. גב המכשיר עשוי מזכוכית גורילה גלאס 4 ומסגרתו ממתכת, וזוהי הפעם הראשונה בה סמסונג לא משתמשת בפלסטיק עבור מכשיריה. המכשיר תומך ב-WiFi בתקן AC 802.11. בלוטות' 4.0, שבב NFC (תקשורת טווח אפס), חיישן אינפרא-אדום שיכול לשמש כשלט למכשירים שונים כגון טלוויזיה או מזגן, DVD ועוד. וחיבור Micro USB 3.0 לטעינה וחיבור למחשב. בנוסף סוללת המכשיר ניתנת להטענה באופן אלחוטי באמצעות משטחי טעינה אלחוטית. לדברי החברה, סוללת המכשיר תוכננה להיטען תוך 10 דקות לרמה של עד 4 שעות שימוש, וטעינה של 80 דקות לרמה של 100%.

עם השקת המכשיר התברר שבשונה ממכשירי הדגל הקודמים של החברה, בדגם זה לא ניתן לפתוח את מכסה הסוללה באופן הנפוץ והידני, אלא באמצעות מברג ושליפת גב הזכוכית העדין בצורה ייחודית.

תוכנה
שינוי מרכזי בדגם ה-S6 הוא הגרסה הרזה והמהירה שהכניסה סמסונג לממשק האנדרואיד המסורתי והכבד שלה, Touchwiz, המתבטא בקיצוץ של למעלה מ-40% מאפליקציות המגיעות עם המכשיר ואינן ניתנות להסרה. בהסכם מיוחד לשיתוף פעולה עם ענקית הטכנולוגיה מיקרוסופט, הוכנסו לחבילת האפליקציות שירות Skype OneDrive ו-OneNote, כמו גם שירותי מיקרוסופט אופיס. תכונות רבות נוספו לגרסה של Touchwiz, כמו גישה פשוטה יותר לאנשי הקשר, לחיצה כפולה על כפתור הבית לפתיחת המצלמה, ועוד.

בנוסף לגלקסי S6, סמסונג השיקה שירות תשלומים מתחרה ל-Apple Pay, בשם Samsung Pay. השירות מאפשר ביצוע רכישות בחנויות באמצעות טכנולוגיית תקשורת טווח אפס (NFC) ובטכנולוגיה חדשה בשם MST (ראשי תיבות של Magnetic Secure Transimission).

כחודש אחר שיווק המכשירים ברחבי העולם, שחררה חברת סמסונג עדכון גרסה לתוכנת האנדרואיד של ה-S6, וזאת על רקע תלונות על בעיות בניהול ה-RAM, וכן על טענות של התחממות יתר במעבד המכשיר.

 דגמים 
ממוזער|

 דגמים 
למכשיר ישנם 4 דגמים.

SM-G920F – הדגם הרגיל (S6). מגיע בצבעים שחור, לבן, זהב וכחול.

SM-G925F – דגם בעל מסך עם שוליים קמורים (S6 Edge). מגיע בצבעים שחור, לבן, זהב וירוק.

SM-G928C – גלקסי S6 Edge +, מסך גדול יותר משאר הדגמים, מגיע בצבעים שחור ולבן.

Galaxy s6 active – דגם בעל גוף מחוזק ומוקשח, עמיד במים, באבק ובחבטות קשות. עומד בתקן צבאי אמריקאי MIL-STD-810G. בעל מפרט זהה לדגמים של ה-S6 למעט נפח הסוללה שהוגדל ל-3,500mAh.

 מכירות 
לפני שסמסונג החלה למכור את המכשיר, הגדילה החברה את פס היצור שלה בכ-20 מיליון הזמנות מוקדמות למכשיר.

עם שיווק צמד המכשירים ברחבי העולם, פרסמה חברת Strategy Analytics דוח סיכום של הרבעון הראשון ב-2015, שממנו עולה שבניגוד לתוצאות הרבעון האחרון של 2014, חברת סמסונג החזירה לעצמה את תואר 'יצרנית הסמארטפונים הגדולה בעולם', עם נתוני מכירות של 83.2 מיליוני יחידות ממגוון מכשיריה של סמסונג. נתון שהחזיקה בו עד לאותה העת ענקית הטכנולוגיה אפל.

ראו גם
 סמסונג גלקסי
 סמסונג גלקסי S III
 סמסונג גלקסי S4
 סמסונג גלקסי S5

 קישורים חיצוניים 



 נבו טרבלסי, ביקורת: Samsung Galaxy S6 - שווה לקנות?, באתר פרוגי, 14 באפריל 2015




הערות שוליים

קטגוריה:מכשירים שהושקו ב-2015
S5